

PROJEKTS uz 16.01.2024.

vēlamais datums izskatīšanai: AK: 10.01.2024.

FK: 17.01.2024.

domes sēdē: 25.01.2024.

sagatavotājs: Ilona Gotharde

ziņotājs: Ilona Gotharde

LĒMUMS

Ādažos, Ādažu novadā

2024. gada 25. janvārī Nr.{{DOKREGNUMURS}}

**Par telpu nodošanu nomā Garā iela 20, Carnikava**

Ādažu novada pašvaldībā 13.12.2023. saņemts SIA “MM Medical” (reģistrācijas Nr. 40203526780, juridiskā adrese: Jaunciema 6. līnija 1B, Rīga, LV-1023 (turpmāk – Iesniedzējs)) iesniegums (reģistrēts ar Nr. ĀNP/1-11-1/23/6758) ar lūgumu nodrošināt telpas ģimenes ārsta praksei Garā iela 20, Carnikava, Carnikavas pag., Ādažu nov., sakarā ar to, ka Nacionālais veselības dienests ir piešķīris Ādažu novada administratīvajā teritorijā ģimenes ārsta prakses vietu un pēc vienotā reģistra prakses vieta tiek piedāvāta Iesniedzējam. Nepieciešamā nomas platība – 76,2 m2 (tajā skaitā pamatdarbības telpas 53 m2, koplietošanas telpas 23,2 m2) un vēlamais nomas līguma darbības termiņš – 10 gadi.

14.12.2023. pašvaldībā saņemta Nacionālā veselības dienesta (turpmāk – Dienests) vēstule Nr. 6-3/3402/2023 (reģistrēta ar Nr. ĀNP/1-11-1/23/6773), kurā norādīts, ka, izvērtējot primārās veselības aprūpes pakalpojumu pieejamību Ādažu novada iedzīvotājiem un esošo ģimenes ārstu prakšu noslodzi, ir pārskatīta ģimenes ārstu prakšu tīkla atbilstība deklarēto iedzīvotāju skaitam. Pēdējos 10 gados iedzīvotāju skaits novadā ir pieaudzis par vairāk kā 5000 iedzīvotājiem, ar augstāku dinamiku tieši Carnikavas pagastā. Līdz ar to ir nolemts izveidot papildu nulles praksi Carnikavas pagastā. Atbilstoši Ministru kabineta 2018. gada 28. augusta noteikumiem Nr. 555 “Veselības aprūpes pakalpojumu organizēšanas un samaksas kārtība”, Dienests veica ģimenes ārsta atlases procedūru (no primārās veselības aprūpes pakalpojumu sniedzēju gaidīšanas saraksta) un informē, ka uz ģimenes ārsta prakses vietu Carnikavas pagastā ir atsaucies Iesniedzējs (identifikators 71100054828), ar kuru vistuvākajā laikā Dienests noslēgs līgumu par primārās veselības aprūpes pakalpojumu sniegšanu un apmaksu. Dienests lūdz Ādažu novada pašvaldības atbalstu ģimenes ārsta prakses telpu nodrošināšanā, atbilstoši Ministru kabineta 2009. gada 20. janvāra noteikumiem Nr. 60 “Noteikumi par obligātajām prasībām ārstniecības iestādēm un to struktūrvienībām”.

Izvērtējot ar lietu saistītos faktiskos apstākļus, pašvaldības dome konstatē:

1. Uz nekustamā īpašuma Garā ielā 20, Carnikava, Carnikavas pag., Ādažu nov., kadastra numurs 8052 005 1240 sastāvā esošās zemes vienības ar kadastra apzīmējumu 8052 005 1959 (turpmāk – Zemes vienība) atrodas ēka, kadastra apzīmējums 80520051240001, ar kopējo platību 2514,7 m2 (atbilstoši 05.04.2023. ēkas kadastrālas uzmērīšanas lietai (turpmāk - Ēka)).
2. Īpašuma tiesības uz nekustamo īpašumu visā tā sastāvā pašvaldībai nostiprinātas Rīgas rajona tiesas Carnikavas pagasta zemesgrāmatas nodalījumā Nr. 100000436992.
3. Zemes vienība teritorijas plānojumā ir apzīmēta ar JC2 - Jauktas centra apbūves teritorija. JC2 ir funkcionālā zona, kas noteikta teritorijai ar plašu daudzfunkcionālu izmantošanas spektru, kas ietver savrupmāju un rindu māju apbūvi, publisko apbūvi un ar vieglās rūpniecības uzņēmumiem saistītu apbūvi, tostarp, apbūvi sociālajām un veselības aizsardzības vajadzībām (2019. gada 20. februāra saistošie noteikumi Nr. SN/2019/8 “Carnikavas novada teritorijas plānojuma 2018.-2028. gadam grafiskā daļa un teritorijas izmantošanas un apbūves noteikumi”).
4. Zemes vienībai Valsts zemes dienesta Nekustamā īpašuma valsts kadastra informācijas sistēmā reģistrēts nekustamā īpašuma lietošanas mērķis ”Pārējo sabiedriskās nozīmes objektu apbūve”, kods 0908.
5. Ēkas galvenais lietošanas veids atbilstoši Ministru kabineta 2018. gada 12. jūnija noteikumiem Nr. 326 “Būvju klasifikācijas noteikumi” ir 1263 “Skolas, universitātes un zinātniskajai pētniecībai paredzētās ēkas”. Ēkā ir izveidotas trīs dažādu lietošanas veidu telpu grupas, kā arī koplietošanas telpas:

|  |  |  |
| --- | --- | --- |
| **Telpu grupas**  **kad. apzīmējums** | **Telpu platība (m2)** | **Telpu grupas lietošanas veids, kods** |
| 80520051240001002 | 1122,2 | Izglītības iestāžu telpu grupa, 1263  (Ādažu novada Mākslu skolas telpas) |
| 80520051240001003 | 106,2 | Ārstniecības vai veselības aprūpes iestāžu telpu grupa, kods 1264 |
| 80520051240001004 | 53,3 | Ārstniecības vai veselības aprūpes iestāžu telpu grupa, kods 1264 |
| 80520051240001005 | 53,2 | Ārstniecības vai veselības aprūpes iestāžu telpu grupa, kods 1264 |
| 80520051240001006 | 66,6 | Ārstniecības vai veselības aprūpes iestāžu telpu grupa, kods 1264 |
| 80520051240001007 | 53,6 | Ārstniecības vai veselības aprūpes iestāžu telpu grupa, kods 1264 |
| 80520051240001008 | 53 | Ārstniecības vai veselības aprūpes iestāžu telpu grupa, kods 1264 |
| 80520051240001009 | 53,4 | Ārstniecības vai veselības aprūpes iestāžu telpu grupa, kods 1264 |
| 80520051240001010 | 752,6 | Biroja telpu grupa, 1220  (Ādažu novada sociāla dienesta telpas) |
| 80520051240001901 | 200,6 | Koplietošanas telpu grupa, 1200 |

1. Pašvaldību likuma 4. panta pirmās daļas 6. punkts nosaka pašvaldības funkciju gādāt par iedzīvotāju veselību. T.sk., organizēt veselības aprūpes pakalpojumu pieejamību. Šī panta otrā daļa nosaka, ka pašvaldība pilda autonomās funkcijas atbilstoši ārējiem normatīvajiem aktiem un noslēgtajiem publisko tiesību līgumiem, bet trešā daļa – ka autonomo funkciju izpildi atbilstoši savai kompetencei organizē un par to atbild pašvaldība.
2. Ādažu novada Attīstības programmas (2021.-2027.) vidējā termiņa prioritātes “VTP5: Resursu efektīva izmantošana un attīstība” rīcības virziena “RV5.1: Pašvaldības nekustamo īpašumu attīstība, pašvaldības teritorijas labiekārtošana” uzdevuma “U5.1.3: Noteikt, kā efektīvāk izmantot pašvaldības ēkas un to apkārtējās teritorijas (atjaunot, pielāgot tās pašvaldības funkciju īstenošanai, nojaukt, pārdot, u.tml.)” pasākuma “C5.1.3.22. Ēkas Garā ielā 20 pielāgošana pašvaldības funkciju īstenošanai” ietvaros 2022./2023. gadā paredzēta Ēkas pielāgošana pašvaldības funkciju īstenošanai, tajā skaitā, veselības aprūpes pakalpojumu pieejamības nodrošināšanai.
3. Veselības aprūpes pakalpojumu sniegšanai kopumā šobrīd ir nodota nomā Ēkas daļa 319,5 m2 platībā, kā arī Zemes vienības daļa 319,5 m2 platībā zem Ēkas. Telpas attiecīgajā Ēkas daļā šobrīd ir iznomātas ģimenes ārstu, zobārstniecības un laboratorisko izmeklējumu pakalpojumu pieejamības nodrošināšanai. Kā arī Ēkā izvietotas pašvaldības iestādes “Ādažu novada Mākslu skola” un “Ādažu novada sociālais dienests”.

Ģimenes ārstu darbība attiecas uz pamatteritorijām, kurās ārsti veic pacientu reģistrāciju. Ministru kabineta  2018. gada 28. augusta noteikumu Nr. 555 "Veselības aprūpes pakalpojumu organizēšanas un samaksas kārtība" izpratnē, ģimenes ārsts primāri reģistrē visus pacientus, kuru dzīvesvieta atrodas ģimenes ārsta darbības pamatteritorijā, kas ir noteikta savstarpēji noslēgtajā līgumā ar Nacionālo veselības dienestu.

Vadoties no lietderības apsvērumiem, pašvaldības ieskatā ir atbalstāma Ēkas telpu grupas, ar kadastra apzīmējumu 80520051240001008, 53 m2 platībā (atbilstoši 1. pielikumam (turpmāk – Telpas)) turpmākā izmantošana veselības aprūpes pakalpojumu sniegšanai, kas atbilst telpu grupas pašreizējām lietošanas veidam “ārstniecības vai veselības aprūpes iestāžu telpu grupa”

Ņemot vērā Dienesta 14.12.2023. vēstuli Nr. 6-3/3402/2023, ir lietderīgi Telpas iznomāt Iesniedzējam ģimenes ārsta prakses darbības organizēšanai.

Ministru kabineta 2018. gada 20. februāra noteikumu Nr. 97 “Publiskas personas mantas iznomāšanas noteikumi” (turpmāk – Noteikumi Nr. 97) 4.1. punkta izpratnē gadījumos, ja objektu iznomā veselības aprūpes funkcijām, atsevišķas to normas var nepiemērot, t.i., pašvaldība var nerīkot nomas tiesību izsoli. Noteikumu Nr. 97 5. punkta izpratnē, iznomājot telpas [4.1. punktā](https://likumi.lv/ta/id/297295) minētajiem mērķiem, nomas maksa nosakāma atbilstoši neatkarīga vērtētāja vērtējumam.

Atbilstoši sertificēta vērtētāja SIA “INTERBALTIJA” 08.12.2022. atzinumam, Ēkas daļas, ko paredzēts iznomāt veselības aprūpes pakalpojumu sniegšanai, nomas maksa par 484,2 m2 uz 02.12.2022. varētu būt šāda: nomas termiņam 3 gadi: 595 *euro*,- jeb 1,23 *euro* par m2 mēnesī bez pievienotās vērtības nodokļa (turpmāk – PVN), nomas termiņam 10 gadi: 1358 *euro*,- jeb 2,80 *euro* par m2 mēnesī bez PVN. Atzinumā iekļauts pieņēmums, ka katrs nomnieks veiks savus finanšu ieguldījumus nomas telpu pārbūvē vismaz 500 *euro* uz m2. Ja ieguldījumu veiks pašvaldība, tad telpu nomas maksa tiks attiecīgi precizēta ar palielinājuma tendenci. Maksājumus par apsaimniekošanu un komunālajiem pakalpojumiem nomnieks veic papildus nomas maksai. Telpas ietilpst Ēkas daļā, par kuru sniegts vērtējums, tādējādi atsevišķs novērtējums nav nepieciešams.

Iesniedzējai nomā nododamas Telpas 53 m2 platībā un koplietošanas telpas 23,2 m2, kopā 76,2 m2, par ko nomas maksa nosakāma 213,36 *euro* mēnesī, un papildus PVN.

Ar domes 22.03.2023. lēmumu Nr. 125 “Par īpašuma apsaimniekošanas maksas apstiprināšanu Garā iela 20, Carnikava” Ēkas telpu nomniekiem, kuri jau uzsākuši sniegt veselības aprūpes pakalpojumus, apstiprināta apsaimniekošanas maksa koplietošanas telpām - EUR 1,36 ar PVN par m2, kas attiecināma arī uz Iesniedzēja nomātajām Telpām.

Nomas maksa par nomā nododamo Zemes vienības daļu nosakāma atbilstoši Ministru kabineta 19.06.2018. noteikumu Nr. 350 „Publiskas personas zemes nomas un apbūves tiesības noteikumi” (turpmāk - Noteikumi Nr. 350) 5. un 17. punktam, kas paredz, ka apbūvēta zemesgabala nomas maksa gadā ir 1,5 % no zemesgabala kadastrālās vērtības, bet ne mazāka kā EUR 28,- gadā.

Zemes vienības ar kadastra apzīmējumu 80520051959, 2,8943 ha platībā kadastrālā vērtība ir 62581 *euro*, no kuras nomas maksa, aprēķinot likmi 1,5 % ir 938,715 *euro* gadā, jeb 0,0324 *euro* par m2 gadā, papildus PVN.

Aprēķinot zemes nomas maksu proporcionāli no visas Zemes vienības kadastrālās vērtības, Iesniedzējam par Zemes vienības daļu 76,2 m2 platībā tā nosakāma 0,21 *euro* mēnesī jeb 2,47 *euro* gadā, papildus PVN.

Papildus Iesniedzējam jāmaksā nekustamā īpašuma nodoklis par nomā nodoto Zemes vienības daļu atbilstoši likuma “Par nekustamā īpašuma nodokli” prasībām. Saskaņā ar šī likuma 1. panta otrās daļas 16. punktu, ar nekustamā īpašuma nodokli netiek apliktas ēkas vai to daļas (telpu grupas), ko izmanto veselības aprūpes vajadzībām.

Nomas maksu pārskata reizi sešos gados atbilstoši Noteikumu Nr. 97 5. punktam, Ministru kabineta 19.06.2018. noteikumu Nr.350 „Publiskas personas zemes nomas un apbūves tiesības noteikumi” 62. punktam, kā arī Publiskas personas finanšu līdzekļu un mantas izšķērdēšanas novēršanas likuma 6.1 panta 11. daļai.

Telpu šī brīža iekārtojums un funkcionalitāte nav piemēroti konkrēto pakalpojumu nodrošināšanai/sniegšanai. Iesniedzējs iesniegumā norāda, ka pamatdarbības telpai jābūt aprīkotai ar signalizāciju, jābūt piekļuvei sabiedriskajai un personāla tualetei. Jānodrošina starpsienas starp pacientu pieņemšanas kabinetu, uzgaidāmo telpu, reģistrācijas telpu un procedūru telpu. Jāveic starpsienu apdare, trīs durvju aiļu izveidošana un durvju ielikšana, divu izlietņu nodrošināšana ar siltā ūdens pievadi. Pacientu pieņemšanas telpai un manipulāciju kabinetam nepieciešamas izlietnes.

Lai potenciālais nomnieks varētu uzsākt pakalpojumu sniegšanu, sākotnēji jāpielāgo un jāiekārto Telpas atbilstoši jomu reglamentējošo normatīvo aktu prasībām, kas ietver finanšu līdzekļu ieguldīšanu Telpu pielāgošanā. Īstenojot autonomo funkciju, kas vērsta uz veselības aprūpes pakalpojumu nodrošināšanu, pašvaldība kā Nekustamā īpašuma īpašnieks un iznomātājs ir gatava pielāgot Telpas atbilstoši potenciālā nomnieka nepieciešamajām vajadzībām. Cita starpā, norādītajos apstākļos par pamatotiem atzīstami nepieciešamo izdevumu ieguldījumi, jo Telpu esošais stāvoklis nav piemērots, lai uzsāktu lietot tās paredzētajam mērķim.

Publiskas personas finanšu līdzekļu un mantas izšķērdēšanas novēršanas likuma 6.2 panta pirmā daļa nosaka, ka publiskas personas nekustamā īpašuma pārvaldīšana ir šā īpašuma valdītāja uzdevums, kas ietver pienākumu nodrošināt nekustamā īpašuma lietošanu un uzturēšanu (fizisku saglabāšanu visā tā ekspluatācijas laikā) atbilstoši normatīvo aktu prasībām un veicināt tā uzlabošanu, savukārt 2. panta pirmā daļa noteic, ka publiska persona rīkojas ar saviem finanšu līdzekļiem un mantu likumīgi, tas ir, jebkura rīcība ar publiskas personas finanšu līdzekļiem un mantu atbilst ārējos normatīvajos aktos paredzētajiem mērķiem, kā arī normatīvajos aktos noteiktajai kārtībai.

Civillikuma 866. pants noteic, ka nepieciešamie izdevumi atlīdzināmi katram, kas tos taisījis. Civillikuma 863. pants noteic, kas bauda vai vēlas baudīt kādas lietas labumus, tam arī jānes ar šo lietu saistītie pienākumi. Turklāt saskaņā ar Civillikuma 865. pantu kādai lietai taisītie izdevumi ir, vai nu nepieciešami, ar kuriem pašu tās būtību uztur vai aizsargā no pilnīgas bojā ejas, sabrukuma vai izpostījuma, vai derīgi - kas uzlabo lietu, proti, pavairo ienākumu no tās, vai, beidzot, greznuma izdevumi, kas padara to tikai ērtāku, patīkamāku vai daiļāku.

Tiesību normā norādīto izdevumu veidam (vai tie atbilst nepieciešamajiem vai derīgajiem izdevumiem) ir būtiska nozīme, lai pareizi izšķirtu jautājumu par šo izdevumu atlīdzināšanu. Senāts norādījis, ka lietai taisītajiem izdevumiem ir atšķirīgas funkcijas un mērķi atkarībā no tā, vai tie ir nepieciešamie izdevumi, vai arī derīgie vai greznuma izdevumi. Tādēļ, lai pareizi atrisinātu strīdu par nomātajai lietai taisīto izdevumu atlīdzināšanu, ir jānosaka, kuram no likumā paredzētajiem izdevumu veidiem konkrētie izdevumi atbilst.[[1]](#footnote-1)

Ievērojot iepriekš minēto, labas pārvaldības principu, kā arī, lai nodrošinātos, ka pašvaldības līdzekļu ieguldīšana Telpu pielāgošanā nebūs nelietderīga un Telpas tiks nomātas lēmumā minētajam mērķim, nepieciešams pirms ieguldījumu veikšanas noslēgt nodomu protokolu. Tādējādi, paredzot Telpu pielāgošanā izlietotos naudas līdzekļus uzskatīt par nepieciešamiem izdevumiem, līdz ar to, atlīdzināmiem Civillikuma 866. panta izpratnē, t.sk. noteicot iznomātāja tiesības uz Telpās ieguldīto naudas līdzekļu (nepieciešamo izdevumu) atlīdzināšanu kārtību, ko apņemas veikt nomnieks.

Pašvaldības ieskatā nepieciešamo izdevumu ieguldīšana Telpās nav pretrunā Publiskas personas finanšu līdzekļu un mantas izšķērdēšanas novēršanas likumā noteiktajam ietvaram rīcībai ar publiskas personas finanšu līdzekļiem, jo mērķis, kādam tiek izlietoti pašvaldības finanšu līdzekļi, ir sabiedrības interesēs.

Apzinot Telpu pielāgošanas/pārbūves vajadzības ārstniecības personu darbības uzsākšanai, noskaidrots, ka pašvaldībai sākotnēji nepieciešams veikt ieguldījumus, kuri, atbilstoši pašvaldības aģentūras “Carnikavas komunālserviss” (turpmāk – Aģentūra) sagatavotajām provizoriskajām tāmēm varētu sastādīt 17 308,78 *euro,* ieskaitot PVN (2. pielikums).

Lēmuma izpildei Aģentūras 2024. gada budžeta tāmē ir iekļauti 13 000 *euro.*

Ņemot vērā iepriekšminēto, nepieciešams pieņemt konceptuālu lēmumu, lai Aģentūra iepirkuma rezultātā noskaidrotu Telpu pielāgošanas faktiskās izmaksas, un pašvaldība vienotos par Telpās ieguldīto naudas līdzekļu atlīdzināšanas kārtību, kā arī, nepieciešamības gadījumā, Iesniedzēja līdzfinansējumu Telpu pielāgošanas izmaksu segšanā.

Atbilstoši domes Attīstības komitejas 10.01.2024. sēdē nolemtajam, Aģentūra veic iepriekšminēto cenu aptauju, pretendentu piedāvājumu iesniegšanas termiņš ir 17.01.2024.

Pamatojoties uz Pašvaldību likuma 4. panta pirmās daļas 6. punktu, otro un trešo daļu, 73. panta pirmo un ceturto daļu, likuma „Par publiskas personas finanšu līdzekļu un mantas izšķērdēšanas novēršanu” 2. panta pirmo daļu, 3. panta 1. punktu, 5.pantu, 6.1 panta pirmo daļu, 6.2 panta pirmo daļu, Civillikuma 863., 865. un 866. pantu, Ministru kabineta 2018. gada 20. februāra noteikumu Nr. 97 “Publiskas personas mantas iznomāšanas noteikumi” 4.1., 5., 6., 12., 13., 14. un 15. punktu, Ministru kabineta 19.06.2018. noteikumu Nr. 350 „Publiskas personas zemes nomas un apbūves tiesības noteikumi” 5., 6. un 17.punktu, kā arī Attīstības komitejas 10.01.2024. atzinumu un Finanšu komitejas 17.01.2024. atzinumu, Ādažu novada pašvaldības dome

**NOLEMJ:**

1. Konceptuāli atbalstīt šādu nomas objektu (1.pielikums) nodošanu iznomāšanai SIA “MM Medical” (reģistrācijas numurs 40203526780, juridiskā adrese: Jaunciema 6. līnija 1B, Rīga, LV-1023) ģimenes ārsta prakses pakalpojumu sniegšanai, uz 10 gadiem:
   1. telpas 76,2 m2 platībā (tajā skaitā, koplietošanas telpas 23,2 m2 (1. pielikumā atzīmētas ar Nr. 001-10, Nr. 001-16 un Nr. 001-17)), nosakot nomas maksu EUR 213,36bez PVN mēnesī pašvaldībai piederošā ēkā Garā iela 20, Carnikava, Carnikavas pag., Ādažu nov., kadastra apzīmējums 80520051240001;
   2. nekustamā īpašuma Garā iela 20, Carnikava, Carnikavas pag., Ādažu nov., kadastra numurs 8052 005 1240 sastāvā ietilpstošās zemes vienības ar kadastra apzīmējumu 80520051959 daļu 76,2 m2 platībā (nomas maksa EUR 0,21 centi bez PVN mēnesī).
2. Ar lēmuma izpildi saistītos izdevumus līdz 13 000 *euro* apmērā apmaksāt no pašvaldības aģentūras “Carnikavas komunālserviss” 2024. gada budžeta tāmes līdzekļiem.
3. Pašvaldības izpilddirektoram veikt lēmuma izpildes kontroli.

Pašvaldības domes priekšsēdētāja K. Miķelsone

ŠIS DOKUMENTS IR ELEKTRONISKI PARAKSTĪTS AR DROŠU ELEKTRONISKO PARAKSTU UN SATUR LAIKA ZĪMOGU

@- iesniedzējam, JIN, CKS, GRN, FIN, IDR

1. Latvijas Republikas Senāta 2021. gada 10. marta spriedums lietā Nr. C27179413, SKC-115/2021 (ECLI:LV:AT:2021:0310.C27179413.11.S). [↑](#footnote-ref-1)